Venstre-lederen vil ikke bøye av.

Debatten om hvem som bør blir ny Venstre-leder raser, selv om Trine Skei Grande ønsker å fortsette.

Det gjorde hun klinkende klart valgnatten: - Jeg tar gjenvalg i 2020!

Hun insisterer på at hun har stor støtte i partiet, men denne uken har en rekke Venstre-topper åpent sagt at nok er nok.

Fylkesleder Petter N. Toldnæs i Agder Venstre; fylkesleder Ragnhild Helseth i Møre og Romsdal; Venstres førstekandidat på Voss, Elin Seim; Drammens varaordfører Yousuf Gilani; Unge Venstre-leder Sondre Hansmark og ordførerkandidatene Børre Børresen i Tana og Leif Eggen i Stjørdal har alle uttrykt misnøye mot henne.

Valgresultatet på 3,9 prosent roet slett ikke gemyttene internt.

Les også Fylkesledere krever endringer i Venstre-ledelsen

- Min jobb å stake ut kursen

– Jeg skjønner godt at lokallagsledere blir frustrert, og at det ikke ble slik som man trodde, og at det er mitt ansvar. Det får en partileder tåle etter et valg, at noen synes man gjør en for dårlig jobb, sier Grande i Politisk kvarter på NRK fredag.

– Min jobb er å stake ut kursen videre, om hvordan Venstre skal klare å fornye seg, påpeker hun.

- Snakker med partiet mitt

På gjentatte spørsmål fra programleder Bjørn Myklebust om hvordan hun kan vite at hun har stor støtte i partiet, svarer Grande:

- Jo, en partileder som ikke har mer «feeling» med partiet sitt, er i så fall ille ute.

- Har dere målt det, spør programlederen.

- Det er sånn, Bjørn Myklebust, at en partileder snakker med partiet sitt ganske mye.

Har stor støtte

Valgkomiteen i Venstre møttes torsdag ettermiddag. De har frist til 15. oktober for å sende inn forslag til kandidater.

Trine Skei Grande, som har vært leder siden 2010, må innen den tid svare på om hun vil stille til gjenvalg. Det samme gjelder nestlederne Ola Elvestuen, som har sittet i elleve år, og Terje Breivik, som har vært nestleder siden 2012.

- Klart på nyåret

- Folk må få mene hva de vil. Nå avventer vi en solid og formell runde om dette i partiet, sa leder i Venstres valgkomite, Per A. Thorbjørnsen, til Nettavisen onsdag.

Han synes det er positivt at det er så mye engasjement rundt valgkomiteens arbeid.

- Først godt ut på nyåret vil innstillingen fra oss være klar, sier Thorbjørnsen til Nettavisen.

Venstres landsmøte finner sted 17. til 19. april 2020 på Gardermoen.

Ingen popularitetskonkurranse

Ifølge en fersk Norstat-undersøkelse, er Venstres parlamentariske nestleder, Abid Raja mer enn dobbelt så populær som Grande.

Raja får en oppslutning på 44 prosent, mens Grande får 20 prosent støtte, skriver Aftenposten.

– Det er supert at Venstre har mange profiler og at vi har profiler som er godt likt, kommenterer Grande.

Spørsmålet stilt var: «Hvor godt liker det norske folk utvalgte norske politikere?» Erna Solberg fikk mest støtte, med 56 prosent.

- Det å være partileder er ikke alltid en popularitetsmåling. Når et parti skal sette sammen et team, må vi sette sammen et team med ulike styrker og forskjellige profiler. Tillit og popularitet er ikke alltid det samme, legger hun til.